Jibda l-lejla f'Għawdex il-festival internazzjonali tal-logħob tan-nar
Imtella' Lulju 23, 2020 - Aġġornata 24 Ta' Lulju, 2020 7:05am F'għelieqi fuq barra tax-Xagħra, in-naħa tal-Ġgantija, għaddejjin it-tħejjijiet għall-ewwel lejl tal-Festival tal-Logħob tan-Nar li se jibda l-Ġimgħa 24 ta' Lulju 2020. F'konferenza tal-aħbarijiet fil-belveder tax-Xagħra, intqal li l-Ġimgħa se jkunu qegħdin jipparteċipaw kumpaniji mill-Iżvizzera, Franza u l-Italja. Magħhom se jkun hemm ukoll wirjiet pirotekniċi ssinkronizzati mal-mużika minn sitt Kmamar u Assoċjazzjonijiet tan-Nar Għawdxin. L-attività f'Għawdex tibda fit-8.30 p.m. u tibqa' sejra sa nofs il-lejl. Il-wirjiet piro-mużikali mill-kumpaniji barranin se jkunu ta' 15-il minuta kull waħda filwaqt li l-parteċipazzjoni lokali se tkunu ta' 10 minuti kull waħda. Apparti l-ispettaklu fl-ajru, l-attività tinkludi ukoll spettaklu mużikali mill-band DCapitals li se ttemm l-attività. Għal dan il-festival saru arranġamenti biex ikun pprovdut servizz ta' trasport permezz ta' shuttle service mill-Malta Public Trasport mill-Imġarr Għawdex għax-Xagħra u lura. Id-19-il edizzjoni tal-festival se jkun mifrux fuq erbat ijiem, it-Tnejn u l-Erbgħa fl-Imqabba waqt li l-qofol jintlaħaq il-Ġimgħa 7 ta' Awwissu bi spettaklu fil-Port il-Kbir. Id-19-il edizzjoni tal-festival internazzjonali tal-logħob tan-nar mill-24 ta' Lulju